લોન્ગ આઇલેન્ડઃ લોન્ગ આઇલેન્ડ સિનિયર ફોરમ ની આ માસની સભા પ્લેનવ્યૂમાં આઠમી જુલાઈ, રવિવારે દાદા ભગવાનના મંદિરમાં બપોરના 12થી ત્રણના ગાળામાં મળી હતી. ફોરમના સૌ સભ્યો બ્લુપોઇન્ટમાં એકઠા થયા હતા અને ત્યાંથી વાન મારફતે મંદિરમાં લઈ ગયા હતા. દાદાનાં દર્શન પછી ફોરમની મિટિંગ થઈ હતી. ત્યાં જરૂરી સૂચનાઓ પછી પ્રાર્થના અને સભ્યોની જન્મતિથિ અને લગ્નતિથિની ઉજવણી કરવામાં આવી હતી. ફોરમના કન્વીનર જયંતીભાઈએ ટૂંકમાં પરિચય આપતાં કહ્યું કે સંસ્થાની શક્તિ તેની સભ્યસંખ્યાથી જ ન મપાય, તેના કાર્યકરોનાં સ્વપ્ન અને દષ્ટિ પર તેના ભાવિનો આધાર હોય છે. લોન્ગ આઇલેન્ડ સિનિયર ફોરમ ભવિષ્યમાં એક નમૂનારૂપ સંસ્થા બને તેવું તેનું કૌવત છે!